lav4e

**Министерство на правосъдието**

**Приоритетни задачи и ключови постижения на Министерство на правосъдието в периода 09.04.2024 г. - 26.08.2024 г.**

* На 29.04.2024 г. публично бе представен първият затвор без решетки у нас, изграден в село Самораново. Първата копка бе направена на 19 декември 2022 г. Новият комплекс включва пилотен затвор без решетки по норвежки образец, преходни отделения, център за обучение на служители и е изграден със средства по Норвежкия финансов механизъм. Това е и първият нов затвор у нас за последните над 60 г.;
* В мандата на служебното правителство бе подновена работата на Съвета за криминологични изследвания като експертен консултативен орган за наказателната политика на държавата, председателстван от министъра на правосъдието. Сред основните функции на Съвета е да организира извършването на криминологични изследвания, на базата на данните и изводите от които да се инициират промени в нормативната уредба – кодекси, закони и др.;
* Успешно приключи наблюдението пред Комитета на министрите на СЕ по две важни групи дела – пилотното решение „Нешков и др. срещу България“ и делото „Стоянова срещу България“.Това стана възможно след като бяха отчетени резултатите от важните реформи, които българската държава проведе след 2016 г., в системата на изпълнението на наказанията /*Нешков и др. срещу България* /, както и своевременните промени в Наказателния кодекс /от 04/08/2023/, предвиждащи по-тежко наказуеми състави на престъпленията убийство и телесни повреди, когато те са извършени по подбуди, свързани със сексуалната ориентация на пострадалия /*Стоянова срещу България/*;

* Законодателните промени в Търговския закон с цел улесняване на ликвидацията на дружества без скорошна дейност и за презграничните преобразувания на дружества бяха внесени и бяха приети на първо четене в зала от 50-то НС. Улесняването на процеса на ликвидация следва да се постига чрез две основни промени - съкращаване на сроковете на процедурите и въвеждане на „обслужване на едно гише“, като цялата комуникация за целите на ликвидацията ще се осъществява чрез Агенцията по вписванията - НПВУ: Реформа 11 „Разрастване на България“ - етап 254;

* В Благоевград бе открит нов офис на Агенцията по вписванията. В центъра на града вече заедно работят службата по вписванията и тази по регистрацията, което значително облекчава обслужването на гражданите и бизнеса;
* Приключи работата по ЗИД на Закон за изпълнение на наказанията и задържането под стража с цел въвеждането на преходните помещения (halfway house) и подобряване на функционирането на пенитенциарната система – стартирани обществени консултации;
* Приключи работата по изменение и допълнения в Наредбата за заплащане на правната помощ. Промените предвиждат актуализиране на адвокатските възнаграждения за правна помощ;
* Възобновена е работата по привеждане на Закона за съдебната власт и другите актове от законодателството в съответствие с последните изменения в Конституцията и Решението на КС от 26 юли, 2024 г. Необходимо е създаване на условия за правна сигурност и стабилност в дейността на съдебната власт;
* Открити бяха новоизградени затворнически общежития в Самораново, Пловдив и Бургас, както и преходните отделения към тях, а в Петрич - нов арест и пробационна служба;
* Изградени и въведени в експлоатация регистри по несъстоятелност и по Закона за мерките срещу изпирането на пари;
* Министерство на правосъдието и Главна дирекция Изпълнение на наказанията бяха домакин на 29-та Конференция на Съвета на Европа на директорите на затвори и пробационни служби.  Подобно събитие се проведе за първи  път у нас;

* Продължава активната комуникация с Министерство на транспорта и съобщенията и Български пощи ЕАД от една страна и Министерство на правосъдието и Агенция по вписванията, с цел осигуряване на сграден фонд за Агенция в различни градове на страната, с оглед предоставяне на качествени услуги на гражданите и бизнеса;
* Продължава работа по транспониране и прилагане на законодателството на ЕС, с оглед възможно най-бързо прекратяване на наказателни процедури на Комисията на ЕС срещу Република България (директиви за презгранични преобразувания, за защита на сигналоподатели, в областта на наказателното право и процес и други);
* Продължава изпълнението на всички ангажименти по Националния план за възстановяване и устойчивост от компетентността на МП – в сферата на борбата с корупцията (съдействие във връзка с конституиране на антикорупционен орган, защита на сигналоподателите, уредба на лобизма и др.), бизнес средата (личния фалит, реформа в ликвидацията – въвеждане на т. нар. ускорена ликвидация, подобряване на търговската несъстоятелност и др.).